title: 2012/604/ES: Eiropas Parlamenta Lēmums ( 2012. gada 10. maijs ) par ARTEMIS kopuzņēmuma 2010. finanšu gada budžeta izpildes apstiprināšanu#Eiropas Parlamenta Rezolūcija ( 2012. gada 10. maijs ) ar konstatējumiem, kas ir neatņemama daļa no lēmuma par ARTEMIS kopuzņēmuma 2010. finanšu gada budžeta izpildes apstiprināšanu

text:
               17.10.2012

               LV

               Eiropas Savienības Oficiālais Vēstnesis

               L 286/306

         EIROPAS PARLAMENTA LĒMUMS
   (2012. gada 10. maijs)
   par ARTEMIS kopuzņēmuma 2010. finanšu gada budžeta izpildes apstiprināšanu
   (2012/604/ES)
   EIROPAS PARLAMENTS,

               —

               ņemot vērā ARTEMIS kopuzņēmuma 2010. finanšu gada galīgos pārskatus,

               —

               ņemot vērā Revīzijas palātas ziņojumu par ARTEMIS kopuzņēmuma 2010. finanšu gada pārskatiem, ar Kopuzņēmuma atbildēm (1),

               —

               ņemot vērā Padomes 2012. gada 21. februāra ieteikumu (06086/2012 – C7-0050/2012),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Padomes 2007. gada 20. decembra Regulu (EK) Nr. 74/2008, ar ko izveido ARTEMIS kopuzņēmumu, lai īstenotu kopīgu tehnoloģiju ierosmi iegulto datorsistēmu jomā (3), un jo īpaši tās 11. panta 4. punktu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu (A7-0109/2012),

               1.

               sniedz ARTEMIS kopuzņēmuma izpilddirektoram apstiprinājumu par Kopuzņēmuma 2010. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt kopuzņēmuma ARTEMIS izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 368, 16.12.2011., 1. lpp.

      (2)  OV L 248, 16.9.2002., 1. lpp.

      (3)  OV L 30, 4.2.2008., 52. lpp.

      (4)  OV L 357, 31.12.2002., 72. lpp.

      EIROPAS PARLAMENTA REZOLŪCIJA
      (2012. gada 10. maijs)
      ar konstatējumiem, kas ir neatņemama daļa no lēmuma par ARTEMIS kopuzņēmuma 2010. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā ARTEMIS kopuzņēmuma 2010. finanšu gada galīgos pārskatus,

                  —

                  ņemot vērā Revīzijas palātas ziņojumu par ARTEMIS kopuzņēmuma 2010. finanšu gada pārskatiem, ar Kopuzņēmuma atbildēm (1),

                  —

                  ņemot vērā Padomes 2012. gada 21. februāra ieteikumu (06086/2012 – C7-0050/2012),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

                  —

                  ņemot vērā Padomes 2007. gada 20. decembra Regulu (EK) Nr. 74/2008, ar ko izveido ARTEMIS kopuzņēmumu, lai īstenotu kopīgu tehnoloģiju ierosmi iegulto datorsistēmu jomā (3), un jo īpaši tās 11. panta 4. punktu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

                  —

                  ņemot vērā Reglamenta 77. pantu un VI pielikumu,

                  —

                  ņemot vērā Budžeta kontroles komitejas ziņojumu (A7-0109/2012),

                  A.

                  tā kā 2007. gada decembrī uz 10 gadiem tika izveidots ARTEMIS kopuzņēmums ar mērķi sagatavot un īstenot pētniecības programmu, lai izstrādātu iegulto datorsistēmu pamattehnoloģijas dažādās lietojumu jomās, stiprinot Eiropas konkurētspēju un ilgtspējīgu attīstību un veicinot jaunu tirgu rašanos un jaunus lietojumu veidus sabiedrībā;

                  B.

                  tā kā Kopuzņēmums sāka patstāvīgi darboties 2009. gada oktobrī;

                  C.

                  tā kā Revīzijas palāta ir norādījusi, ka tā ir guvusi pamatotu pārliecību par to, ka gada pārskati par 2010. finanšu gadu ir ticami un ka pakārtotie darījumi ir likumīgi un pareizi;

                  D.

                  tā kā Savienības maksimālā iemaksa Kopuzņēmumā tā 10 gadu darbības laikposmā ir EUR 420 000 000, kas jāmaksā no Septītās pētniecības pamatprogrammas budžeta;

                  E.

                  tā kā Kopuzņēmuma budžets 2010. finanšu gadam bija EUR 38 500 000,

         Budžeta un finanšu pārvaldība

                  1.

                  ar bažām norāda, ka līdz iepriekšējā gada beigām Kopuzņēmuma budžets 2010. finanšu gadam nebija pieņemts; ņem vērā Kopuzņēmuma atbildi, ka 2010. gada budžets tika pieņemts 2011. gada janvārī sakarā ar to, ka darbību daļa budžetā ir atkarīga no dalībvalstu saistībām un ka vairums dalībvalstu saistību apjomu var noteikt tikai pēc valsts budžeta pieņemšanas; aicina Kopuzņēmumu un finansētājas dalībvalstis panākt vienošanos par grafiku un praktisko kārtību to attiecīgo saistību noteikšanai, lai Kopuzņēmuma budžetu varētu pieņemt savlaicīgi, un informēt budžeta izpildes apstiprinātājiestādi par šo jautājumu;

                  2.

                  pauž bažas par to, ka Kopuzņēmuma 2010. gada budžeta struktūra un izklāsts neatbilda Kopuzņēmuma finanšu noteikumu normām; no Kopuzņēmuma sniegtās informācijas saprot, ka attiecībā uz 2011. gada budžetu attiecīgā struktūra un izklāsts ir pielāgoti; aicina Revīzijas palātu budžeta izpildes apstiprinātājiestādei apliecināt, ka Kopuzņēmuma budžeta struktūra un izklāsts tagad pilnībā atbilst tā finanšu noteikumiem;

                  3.

                  iepazīstoties ar Kopuzņēmuma 2010. gada darbības pārskatu, konstatē, ka Kopuzņēmuma īstenotās saistību apropriācijas pamatdarbības izdevumiem bija EUR 36 000 000; pieņem zināšanai, ka attiecībā uz administratīvajiem izdevumiem Kopuzņēmums un Komisija vienojās par šādu sadalījumu:

                              —

                              Kopuzņēmums un ARTEMISIA: EUR 1 000 000,

                              —

                              Komisija: EUR 1 500 000;

                        tomēr norāda, ka attiecībā uz administratīvajiem izdevumiem Kopuzņēmumam bija vajadzīgi EUR 1 900 000 un ka tādējādi Komisijas iemaksa bija tikai EUR 935 315,91;

                  4.

                  secina, ka Kopuzņēmuma galīgajā budžetā maksājumu apropriācijās bija iekļauti EUR 27 000 000; iepazīstoties ar galīgajiem gada pārskatiem, konstatē, ka saistības uzņēmās par 99,9 % no apropriācijām, bet pauž nožēlu par to, ka izlietojuma līmenis sasniedza tikai 37,78 %;

                  5.

                  pauž bažas par Kopuzņēmuma budžeta un turklāt arī pakārtoto pasākumu zemo izpildes līmeni; uzsver, ka noguldījumi bankā 2010. gada beigās bija EUR 16 600 000, t. i., 60 % no pieejamajām maksājumu apropriācijām;

         Iekšējās kontroles sistēmas

                  6.

                  aicina Kopuzņēmumu pilnībā piemērot tā iekšējos kontroles mehānismus un finanšu informācijas sistēmas, jo īpaši attiecībā uz izmaksu deklarāciju kārtējām pārbaudēm, valsts iestāžu sagatavoto apliecinājumu ticamību un ex post revīzijas stratēģiju;

                  7.

                  pauž bažas par to, ka attiecībā uz ex ante pārbaudēm Kopuzņēmums pilnībā paļaujas uz valsts iestāžu sagatavotajiem apliecinājumiem un neveic citas pārbaudes, lai nodrošinātu līdzekļu saņēmēju deklarēto izmaksu likumību un pareizību; mudina Kopuzņēmumu izveidot ex ante pārbaudes mehānismu, lai novērstu kļūdas un/vai krāpšanos deklarētajos izdevumos;

                  8.

                  secina, ka projektu izmaksu deklarāciju ex post revīzija ir pilnībā deleģēta dalībvalstīm; tādēļ uzskata, ka Kopuzņēmumam būs sarežģīti nodrošināt tā locekļu finanšu interešu pienācīgu aizsardzību un pakārtoto darījumu likumību un pareizību; aicina Kopuzņēmumu pārskatīt ex post izmaksu revīzijas stratēģiju un informēt budžeta izpildes apstiprinātājiestādi par mehānismu, kas ir ieviests, lai nodrošinātu atbilsmi tā izveides Regulas (EK) Nr. 74/2008 12. pantam;

                  9.

                  atzīmē Revīzijas palātas konstatējumu, ka Kopuzņēmumā tiek īstenota tā lielumam un uzdevumam atbilstoša IT pārvaldība un prakse; tomēr uzsver, ka stratēģiskās IT plānošanas un uzraudzības ciklā, drošības politikas un noteikumu jomā, IT riska pārvaldībā un darbības nepārtrauktības plāna un negadījuma seku novēršanas plāna jomā ir trūkumi; aicina Kopuzņēmumu labot šo situāciju un iesniegt budžeta izpildes apstiprinātājiestādei ziņojumu par pašreizējo stāvokli šajā jautājumā;

                  10.

                  pieņem zināšanai, ka Kopuzņēmuma kredītrīkotājs ir apstiprinājis finanšu un grāmatvedības sistēmas (ABAC un SAP); tomēr norāda, ka nebija apstiprināti pakārtotie uzņēmējdarbības procesi, jo īpaši process, kurā tiek gūta finanšu informācija par valsts iestāžu iesniegto izmaksu deklarāciju apstiprināšanu un attiecīgo maksājumu veikšanu; prasa Kopuzņēmumam informēt budžeta izpildes apstiprinātājiestādi par situāciju pakārtoto uzņēmējdarbības procesu apstiprināšanas jomā;

         Iekšējā revīzija

                  11.

                  pieņem zināšanai, ka Kopuzņēmuma finanšu noteikumi vēl nav grozīti, lai iekļautu noteikumu, kas attiecas uz Komisijas iekšējā revidenta pilnvarām attiecībā uz vispārējo budžetu kopumā;

                  12.

                  tomēr norāda, ka Komisija un Kopuzņēmums ir veikuši pasākumus ar mērķi skaidri definēt Komisijas Iekšējās revīzijas dienesta un Kopuzņēmuma iekšējās revīzijas darbinieku attiecīgos uzdevumus;

         Uzaicinājumi iesniegt priekšlikumus un sarunas par projektiem

                  13.

                  iepazīstoties ar gada darbības pārskatu, pieņem zināšanai, ka Kopuzņēmuma 2010. gada uzaicinājumu publicēja 2010. gada 26. februārī un ka pētniecības projektiem minētā uzaicinājuma projektu izklāsta posmā tika iesniegti 73 priekšlikumi, no kuriem 72 atbilda atbilstības kritērijiem; secina, ka 11 izvēlētie priekšlikumi ir par summu no EUR 45 000 000 līdz EUR 3 400 000 un no tiem četri projekti ir par summu EUR 15 000 000 apmērā vai vairāk, kas atbilst 66 % kopējo ieguldījumu; tomēr norāda, ka no sākotnēji 11 projektiem, kurus izpilddirektors bija pilnvarots apspriest, viens bija jāuzskata par nerealizējamu, tādējādi kopumā sekmīgi tika apspriesti 10 projekti;

                  14.

                  pieņem zināšanai, ka attiecībā uz 2010. gada uzaicinājumu tika ieviests jēdziens “gatavības rādītājs”; saprot, ka instruments, kas paredzēts papildu analīzes veikšanai, tika izmantots projektu izklāsta posmā, lai novērtētu projektu izklāstu subjektīvo kvalitāti un lai noteiktu projekta gatavības līmeni saistībā ar ARTEMIS kopienas darba programmu;

                  15.

                  iepazīstoties ar gada darbības pārskatu, secina, ka sakarā ar dažām prioritāšu izmaiņām Komisijas dienestos, kas ir atbildīgi par 7. pamatprogrammas IT rīku pārvaldību, attiecībā uz pētniecības un izstrādes projektu apspriešanu un sākšanu dažos gadījumos tika konstatēta kavēšanās saistībā ar “sagatavošanas vides” nodrošināšanu Kopuzņēmuma sarunām par līgumu slēgšanu; iepazīstoties ar Kopuzņēmuma sniegto informāciju, pieņem zināšanai, ka tehniskie kavējumi tiek kontrolēti un ka līdz 2011. gada janvāra vidum bija paredzēts nodrošināt pilnībā funkcionējošu sagatavošanas vidi; tomēr norāda – lai novērstu turpmāku kavēšanos Kopuzņēmuma sarunās par līgumu noslēgšanu, ja IT rīki vēl nebūs gatavi lietošanai, kā problēmu mazinošs pasākums ir pieejams rezerves risinājums, kas balstīts uz manuālu apstrādi un kas ļautu visas sarunas slēgt līdz 2011. gada pirmajam ceturksnim (pieņemot, ka valstu līgumi ir parakstīti);

                  16.

                  iepazīstoties ar gada darbības pārskatu, secina, ka 2010. gada beigās Kopuzņēmums bija parakstījis dotāciju nolīgumus par 13 projektiem, kas iesniegti saistībā ar 2009. gada uzaicinājumu, un ka visi projekti tika uzsākti;

                  17.

                  pozitīvi vērtē to, ka Kopuzņēmums uzraudzīja un pārskatīja saistībā ar 2008. gada uzaicinājumu iesniegtos projektus; tomēr secina, ka projektu rezultātu novērtējumā bieži trūkst sīkākas informācijas, lai novērtētu to izpildi; jo īpaši norāda, ka projektu CHARTER, eDIANA, SYSMODEL, iLAND, INDEXYS, CHESS un CESAR rezultāti tika novērtēti tikai kā pozitīvi; aicina Kopuzņēmumu turpmākajai projektu uzraudzībai un pārskatīšanai izstrādāt un īstenot precīzākus darbības rādītājus;

         Darbības rezultāti

                  18.

                  iepazīstoties ar gada darbības pārskatu, secina, ka 2010. gada 16. decembrī tika pieņemts Komisijas ziņojums par kopīgo tehnoloģiju ierosmju ARTEMIS un ENIAC pirmo starpposma novērtējumu;

                  19.

                  uzsver, ka starpposma novērtējumā Kopuzņēmumam tika noformulēti trīs ieteikumi:

                              —

                              lai atrisinātu tā saukto parazītisma problēmu, Kopuzņēmumam būtu jāizveido sistēma, saskaņā ar kuru ikviena puse, kas neietilpst Kopuzņēmumā, maksā procentuālu daļu no tās ieguldījuma Savienībā kā maksu Kopuzņēmuma izmaksu segšanai,

                              —

                              novērtēšanas un atlases process būtu jāmaina, lai uzlabotu atbalstīto projektu portfeļa atbilsmi programmas stratēģiskajiem Eiropas mērķiem,

                              —

                              dalībvalstīm un rūpniecības asociācijām būtu jāstrādā kopīgi, lai izveidotu tādas procedūras, kuras ļautu sākumposmā sniegt iespējamiem piedāvātājiem konstruktīvu atsauksmi par viņu izredzēm saņemt atbalstu;

                        prasa Kopuzņēmumam informēt budžeta izpildes apstiprinātājiestādi par pasākumiem, kas ieviesti, ņemot vērā pirmā starpposma novērtējuma rezultātus;

                  20.

                  pieņem zināšanai Komisijas priekšlikumu izveidot īpašo programmu, ar kuru īsteno pētniecības un inovācijas pamatprogrammu 2014.–2020. gadam “Apvārsnis 2020”, kurā Komisija izskata iespēju apvienot kopuzņēmumus ARTEMIS un ENIAC vienotā iniciatīvā, kā arī iespēju nodibināt jaunus kopuzņēmumus saistībā ar “Apvārsņa 2020” daļu “Sabiedrības problēmas”; aicina Komisiju informēt budžeta izpildes apstiprinātājiestādi par šo jautājumu;

         Uzņēmējvalsts nolīguma nenoslēgšana

                  21.

                  atgādina, ka Kopuzņēmumam būtu steidzami jānoslēdz nolīgums ar uzņēmējvalsti Beļģiju par biroja telpām, privilēģijām un imunitāti, kā arī par citu atbalstu, kas Beļģijai būtu jāsniedz Kopuzņēmumam saskaņā ar izveides Regulu (EK) Nr. 74/2008;

         Horizontāla rakstura konstatējumi par kopuzņēmumiem

                  22.

                  uzsver, ka saskaņā ar Līguma par Eiropas Savienības darbību 187. pantu Komisija līdz šim ir izveidojusi septiņus kopuzņēmumus; norāda, ka seši kopuzņēmumi (IMI, ARTEMIS, ENIAC, Clean Sky, FCH un ITER F4E) darbojas pētniecības jomā un tos pārrauga Komisijas Pētniecības un inovācijas ĢD un Informācijas sabiedrības un saziņas līdzekļu ĢD, savukārt viena kopuzņēmuma uzdevums ir izstrādāt jaunu gaisa satiksmes pārvaldības sistēmu (SESAR) transporta nozarē, un tā darbību uzrauga Mobilitātes un transporta ĢD;

                  23.

                  norāda, ka kopējie aptuvenie resursi, kas tiek uzskatīti par vajadzīgiem visiem kopuzņēmumiem visā to pastāvēšanas laikā, ir EUR 21 793 000 000;

                  24.

                  norāda, ka Savienības kopējā iemaksa, kas tiek uzskatīta par vajadzīgu visiem kopuzņēmumiem visā to pastāvēšanas laikā, ir EUR 11 489 000 000;

                  25.

                  norāda, ka 2010. finanšu gadā Savienības kopējā iemaksa kopuzņēmumu budžetā bija EUR 505 000 000;

                  26.

                  aicina Eiropas Komisiju budžeta izpildes apstiprinātājiestādei ik gadu sniegt konsolidētu informāciju par katra kopuzņēmuma kopējo ikgadējo finansējumu no Eiropas Savienības vispārējā budžeta, lai nodrošinātu pārredzamību un skaidrību par Savienības līdzekļu izlietojumu un atjaunotu Eiropas nodokļu maksātāju uzticību;

                  27.

                  atzinīgi vērtē ARTEMIS kopuzņēmuma iniciatīvu savā gada darbības pārskatā iekļaut informāciju par pašlaik īstenojamo projektu uzraudzību un pārbaudi; uzskata, ka tieši tāpat būtu jārīkojas arī citiem kopuzņēmumiem;

                  28.

                  atgādina, ka kopuzņēmumi darbojas kā publiskā un privātā sektora partnerība un ka tāpēc tajos mijiedarbojas gan publiskās, gan privātās intereses; uzskata, ka šādos apstākļos nedrīkst aizmirst par interešu konfliktu iespējamību un šī problēma ir pienācīgi jārisina; tādēļ aicina kopuzņēmumus informēt budžeta izpildes apstiprinātājiestādi par pārbaudes mehānismiem, kas pastāv to attiecīgajās struktūrās, lai nodrošinātu pienācīgu pārvaldību un interešu konfliktu novēršanu;

                  29.

                  norāda, ka kopuzņēmumi ir salīdzinoši mazas un ģeogrāfiski blīvi izvietotas struktūras, izņemot vienīgi Kopuzņēmumu ITER un kodolsintēzes enerģētikas attīstības vajadzībām; tādēļ uzskata, ka tiem vajadzētu izmantot ikvienu iespēju apvienot savus resursus;

                  30.

                  aicina Revīzijas palātu attiecīgajos ziņojumos par kopuzņēmumu 2011. finanšu gada pārskatiem sniegt budžeta izpildes apstiprinātājiestādei informāciju par to, kā ir ņemti vērā katram kopuzņēmumam sniegtie Revīzijas palātas komentāri;

                  31.

                  aicina Revīzijas palātu pieņemamā termiņā sniegt Eiropas Parlamentam īpašu ziņojumu par kopuzņēmumu izveides pievienoto vērtību Savienības pētniecības, tehnoloģiju attīstības un demonstrējumu programmu efektīvai īstenošanai; turklāt norāda, ka šajā pašā ziņojumā būtu jāiekļauj novērtējums par kopuzņēmumu izveides efektivitāti.

         (1)  OV C 368, 16.12.2011., 1. lpp.

         (2)  OV L 248, 16.9.2002., 1. lpp.

         (3)  OV L 30, 4.2.2008., 52. lpp.

         (4)  OV L 357, 31.12.2002., 72. lpp.